KZN op gereedheidsgrondslag voor verwagte donderstorms, swaar reën(Argieffoto: pixabay) Die LUR van die KwaZulu-Natalse departement van samewerkende regering en tradisionele sake, Sipho Hlomuka, het noodbestuurspanne op ŉ hoë gereedheidsgrondslag geplaas ná voorspellings van die SA Weerdiens van ŉ sterk moontlikheid van hewige donderstorms wat tot kitsvloede in groot dele van die provinsie kan lei. Die waarskuwing kom ná vier mense onlangs deur weerlig in Mkhuze, in die noorde van die provinsie, doodgeslaan is. Hlomuka het ŉ beroep op inwoners gedoen om ekstra bedag te wees. “Ons noodbestuurspanne is op bystand in gebiede wat geneig is tot oorstromings en hulle hou die situasie dop. Ons het volle vertroue in ons spanne se vermoëns om hulp te verskaf sou dit nodig wees,” het Hlomuka gesê. “Ons provinsie het reeds baie lewens weens weerlig en vloede verloor. Ons vra voetgangers dus om nié voetgangeroorgange of brûe te gebruik wat gereeld oorspoel nie. Diegene met vee word ook gevra om met die geringste teken van weerlig so gou moontlik skuiling te vind.” Die SA Weerdiens het ŉ weerwaak uitgereik vir die moontlikheid van hewige donderstorms laatmiddag oor groot dele van KwaZulu-Natal en die noordoostelike dele van die Oos-Kaap.